ועדת הכלכלה, כנסת 18, פרוטוקול מספר 643, 2011-11-07 12:15

כרמל שאמה-הכהן: צהרים טובים.

כרמל שאמה-הכהן: אנחנו פותחים את הישיבה השלישית היום של ועדת הכלכלה.

כרמל שאמה-הכהן: על סדר-היום הצעת חוק התקשורת בזק ושידורים (תיקון – איסור תשלום והפסד הטבה בשל ביטול הסכם למתן שירותי רדיו טלפון נייד), התשע"א-2011.

כרמל שאמה-הכהן: הצעת חוק זו היא המשך ישיר לחוק ששלב מסוים בו נכנס לתוקף היום והוא ביטול הקנסות בענפי הכבלים והלוויין וספקי האינטרנט.

כרמל שאמה-הכהן: אני חושב שבחדר זו התקיימה ישיבה בהצעת הממשלה עם התיקונים שהוועדה הכניסה.

כרמל שאמה-הכהן: היא קבעה שלקוחות חדשים לא ישלמו קנסות יציאה ממסלולי התחייבות כאלה ואחרים.

כרמל שאמה-הכהן: עלתה אז גם הטענה כיצד בענף התקשורת תהיה עדיפות לחברות הסלולר כששם הקנס מוגבל ל-8%.

כרמל שאמה-הכהן: גם מתוך אמונה שאין צורך בקנסות בחברות הסלולר, וגם מתוך אמונה שיש צורך בסוג של אחידות בענף התקשורת, נולדה הצעת חוק זו שמיישרת קו, ומוחקת באופן כליל את הקנסות במסלולים בחברות הסלולר.

כרמל שאמה-הכהן: אני חייב לומר כאן שאנחנו עדים לתופעה בה הקנסות אומנם בוטלו במסלולים.

כרמל שאמה-הכהן: אבל, אנחנו חשים ורואים שהם עוברים לאלמנטים.

כרמל שאמה-הכהן: אני אציג בפניכם מודעה של אחת מחברות הסלולר שהתפרסמה אתמול על גבי עמוד שלם ב"ישראל היום".

כרמל שאמה-הכהן: המודעה מציעה לחיילים מכשיר GALAXY SII, ב-0 שקלים תמורת התחייבות.

כרמל שאמה-הכהן: נכון שבהתחייבות הוא יכול לצאת ללא קנס.

כרמל שאמה-הכהן: אבל, הקנס מגולם במכשיר.

כרמל שאמה-הכהן: מי שקורא את האותיות הקטנות למטה רואה ששווי ההטבה – ובמילים אחרות, במידה ונרצה להיפרד - הוא מעל 5,000 שקלים.

כרמל שאמה-הכהן: איך נקבע אותו מחיר של 5,000?

כרמל שאמה-הכהן: הרי המכשיר הזה נמכר בכל העולם וגם בישראל.

כרמל שאמה-הכהן: עלויות הרכישה של חברות הסלולר בוודאי רחוקות במאות אחוזים מ-5,000 שקלים.

כרמל שאמה-הכהן: בוודאי שאדם המקבל הטבה מוחשית כמו מכשיר טלפון והוא עוזב באמצע, צריך לשלם את יתרת המכשיר.

כרמל שאמה-הכהן: כך גם עשינו בחקיקות אחרות.

כרמל שאמה-הכהן: אבל, צריך לראות מה קורה ברגע שמחיר ההטבה הוא לא מחיר ריאלי.

כרמל שאמה-הכהן: נניח והיו רושמים למטה סכום של 10,000 שקלים ואומרים לחייל: אתה לא משלם את זה, אתה מדבר - אתה מקבל החזר.

כרמל שאמה-הכהן: אתה לא מרגיש את זה.

כרמל שאמה-הכהן: נניח שאותו חייל קיבל הצעה זולה יותר מחברה אחרת – הרי זו כל המטרה של כל החקיקות הקודמות שלנו, אנחנו רוצים שהשוק הזה ינוע גם קדימה וגם למטה במחירים – או שהוא לא מרוצה מהשירות, טכנולוגיה חדישה יותר, הוא הרי קשור.

כרמל שאמה-הכהן: אומנם הסרנו מעליו את האזיקים של קנסות היציאה של המסלולים.

כרמל שאמה-הכהן: אבל, מצד שני, אנחנו פוגשים את הקנסות במחירים מנופחים של המכשירים.

כרמל שאמה-הכהן: אני עשיתי בירור אצל יבואנים קטנים, אצל דילרים קטנים שמוכרים את המכשירים ללא קשר לקו.

כרמל שאמה-הכהן: הם לא עושים את זה בהיקפים של חברות הסלולר.

כרמל שאמה-הכהן: צריך לזכור שאותן חברות סלולר קיבלו רישיון מהמדינה למכור זמן אוויר.

כרמל שאמה-הכהן: המטרה לא היתה מכירת ציוד קצה.

כרמל שאמה-הכהן: אותם דילרים מדווחים על מחירים ממוצעים שהם בהיקפים הרבה יותר נמוכים מאלו של חברות הסלולר, של 400 דולר למכשיר, לא כולל כמובן המע"מ והמיסוי שיש.

כרמל שאמה-הכהן: בחשבון זה מגיע לעלויות שהן מחצית ואפילו פחות מכך.

כרמל שאמה-הכהן: ולכן, עשינו חשיבה - וגם דיברתי עם שר התקשורת בעניין - האם לא נכון לפקח על הנושא הזה?

כרמל שאמה-הכהן: האם המחיר הזה יכול להיות פרוץ?

כרמל שאמה-הכהן: אם אין בסיס ל-5,000 שקלים, הרי יכול להיות מחיר שהוא גבוה מכך.

כרמל שאמה-הכהן: כשאדם רוכש את המכשיר הכול תמיד נראה טוב, כמעט כמו בחתונה – נראה שאף פעם לא נתגרש.

כרמל שאמה-הכהן: אבל, לראשונה הוא פוגש את העלות הזאת ברגע שהוא רוצה להשתחרר.

כרמל שאמה-הכהן: לכן, אני מתכוון להניח הצעת חוק.

כרמל שאמה-הכהן: היועצים המשפטיים שדיברתי איתם אמרו: אם כבר זה הכיוון, והכנסת מאמינה בכיוון הזה – אפשר לגייס את הרוב הנדרש – זה המקום אולי לשלב את זה גם בתיקון הנוכחי.

כרמל שאמה-הכהן: אנחנו רק בהכנה לקריאה ראשונה, ומעניין לעניין באותו עניין.

כרמל שאמה-הכהן: לכן, כבר בדיון היום אנחנו נדון באפשרות של שילוב את ההגבלות האלה על מחירי המכשירים במתווה מסוים.

כרמל שאמה-הכהן: יצא לי לדבר יותר מפעם אחת עם שר התקשורת שהוא השר האחראי, מבחינתי.

כרמל שאמה-הכהן: נקווה שנצליח להגיע להסכמות בעניין.

כרמל שאמה-הכהן: אם כן, על סדר-היום מונחת הצעת החוק הבסיסית שמבטלת ומוחקת מ-8% ל-0 את קנסות היציאה מהמסלולים, ואת הרעיון של קביעת תקרה שהיא פונקציה של עלות המכשיר כמובן למחיר שנחשב מחיר הטבה.

כרמל שאמה-הכהן: אני לא מתכוון להתערב במקרה בו חברת הסלולר מוכרת מכשיר כמכשיר בלי קשר לזמן אוויר, בלי קשר להטבה ובלי קשר להתחייבות – שתמכור אותו גם במיליון שקל.

כרמל שאמה-הכהן: אם מישהו מוכן לשלם הוא משכלל את כל העלויות, הוא משלם כסף אמיתי, או בתשלומים, בלי קשר להתחייבות.

כרמל שאמה-הכהן: ברגע שקושרים את זה להתחייבות – ואנחנו יכולים לקבוע שם כל תעריף למכשיר, בסך הכול עברנו מקנסות בתחום המסלולים לקנסות בתחום המכשירים.

כרמל שאמה-הכהן: את הכשל הזה אנחנו רוצים לפתור.

כרמל שאמה-הכהן: אני לא אמרתי איזה חברה פרסמה את המודעה, אני לא יודע אם מרחוק היה ניתן להבחין בלוגו שלה.

כרמל שאמה-הכהן: אני מניח שזה קיים בכל החברות ברמה כזאת או אחרת.

כרמל שאמה-הכהן: זה משהו שידוע כאפקט מזרון המים.

כרמל שאמה-הכהן: אתה סוגר ולוחץ בצד אחד וזה קופץ בצד שני.

כרמל שאמה-הכהן: אבל, כנראה שפה זה יהיה רומן בהמשכים עד אשר חברות הסלולר יבינו שהן צריכות להרוויח מזמן אוויר, מדאטה, ולא מכל מיני פעלולים במחירי המכשירים.

כרמל שאמה-הכהן: זו היתה ההצגה של הצעת החוק, וגם האפשרות של הרחבתה ופיתוחה לעניין שהצגתי.

כרמל שאמה-הכהן: מי רוצה את זכות הדיבור?

כרמל שאמה-הכהן: כן, בבקשה.

נתי ביאליסטוק: תחילה ארצה להתייחס לחלק השני של דבריך.

נתי ביאליסטוק: הוא חדש לי, אני לא יכול להגיד עליו הרבה דברים אינטליגנטיים.

נתי ביאליסטוק: משרד התקשורת יצטרך לבחון, לשקול, כל מה שתציע, ולהציע פתרונות, אלטרנטיבות.

נתי ביאליסטוק: אנחנו בהחלט מכירים את התופעה שבה מכשיר סלולרי שאתה רוכש באמצעות חברה סלולרית ומקבל עליו לכאורה איזושהי הטבה, עולה יותר מרכישה שלו בכל מקום אחר.

כרמל שאמה-הכהן: איך אתה מסביר את ההפרש הזה?

נתי ביאליסטוק: אתה יודע – לפעמים גובים כי יכולים.

נתי ביאליסטוק: אנחנו נתנו שתי תרופות לדבר הזה.

נתי ביאליסטוק: האחת – נושא קנסות היציאה שבאדיבות

נתי ביאליסטוק: כם הרבה תוקן החוק בשעתו, ואולי אחרי היום זה ירד ל-0.

נתי ביאליסטוק: אותם 8% שניתן לגבות, ממצים כל קנס או תשלומים שמפעיל סלולר יכול לגבות, ואסור לו לגבות שום דבר מעבר לכך.

נתי ביאליסטוק: במקביל, יש את נושא ניתוק הזיקה.

נתי ביאליסטוק: זה לא משנה היכן רכשת מכשיר, זה לא משנה אם רכשת מכשיר בחברה אחת ועברת איתו לחברה אחרת.

נתי ביאליסטוק: את אותן הטבות שמקבל לקוח שרכש מהחברה מכשיר דומה, תמשיך לקבל או תוכל לקבל גם אם רכשת את המכשיר בחברה אחרת או אצל דילר פרטי או אם הבאת אותו מחו"ל או שקיבלת אותו במתנה.

נתי ביאליסטוק: אנחנו חושבים שזה פותר ומטפל בבעיה זו.

כרמל שאמה-הכהן: אתה מתכוון – חשבתם שזה יפתור.

עדי קאהן-גונן: מה שאתה הצגת הוא אסור, זה הפרה.

נתי ביאליסטוק: שוב, אני לא יכול להתייחס למה שהציג חבר הכנסת שאמה כי לא בדקנו את ההצעה.

כרמל שאמה-הכהן: תתעדכן עם השר שלך.

נתי ביאליסטוק: בסדר, מן הסתם אני אתעדכן עם השר שלי.

נתי ביאליסטוק: אני אומר – אני לא יכול להתייחס למה שהצגת כרגע כי לא נבדקה ההצעה שניתנת שם.

נתי ביאליסטוק: לכן, אני לא יכול להגיד לך אם זה חוקי או לא חוקי.

נתי ביאליסטוק: כל מה שהוא מעבר ל-8% הוא לא חוקי אם גובים אותו.

טל רוזנפלד: כבר היום בסעיף 51א לחוק כפי שעבר בחוק ההסדרים כתוב: תשלום, לרבות החזר הטבה שניתנה למנוי בעת ההתקשרות עם בעל הרישיון או במהלך תקופת ההתקשרות.

טל רוזנפלד: אחר כך הסעיף אומר שכשהמנוי מבטל, אי-אפשר לגבות ממנו.

טל רוזנפלד: ה-8% כולל גם את זה.

טל רוזנפלד: זאת אומרת, אם נתתי הטבה של 3,000 שקלים, אני לא יכולה עכשיו לגבות את כולה, - - -

כרמל שאמה-הכהן: לא, לא את כולה.

כרמל שאמה-הכהן: הם גובים את החלק היחסי, לא את כולה.

נתי ביאליסטוק: אדוני, אני מסכים איתך שהדרך בה החברות מצאו להתמודד עם ירידה לכאורה בהכנסות כתוצאה מדברים אחרים היא עלייה בהכנסות ממכירת ציוד קצה.

נתי ביאליסטוק: עם ישראל קונה בהמוניו ציוד קצה גם מחברות הסלולר – זו לא החלטה רציונאלית מצידו – ואני לא מבין למה.

נתי ביאליסטוק: יכול להיות שאנחנו צריכים לפעול יותר בהסברה ובמתן פומבי לעובדה שניתן לרכוש גם במקומות אחרים.

נתי ביאליסטוק: ייתכן שזה זול יותר וגם לא תיפגע בזכויותיך מכך.

נתי ביאליסטוק: כלומר, לחברה אסור לגבות שום דבר מעבר ל-8% האלה בנוסחה שנקבעה, וככל שהיא עושה דבר שכזה היא עוברת על החוק.

נתי ביאליסטוק: לא בדקתי את פרטי ההצעה שהצגת.

כרמל שאמה-הכהן: מאחר והמודעה פורסמה בעיתון מוביל במדינה, לפחות חייל אחד רוכש על-פי המסלול הזה את העסקה הזאת.

כרמל שאמה-הכהן: מה קורה אם בעוד חודש אותו חייל רוצה לעבור לחברה אחרת?

נתי ביאליסטוק: הוא לוקח את המכשיר שלו והולך לחברה האחרת.

נתי ביאליסטוק: הוא נפרד מהחברה הקודמת ומשלם לה את אותו קנס של 8%.

כרמל שאמה-הכהן: לא, אין.

כרמל שאמה-הכהן: נניח ואנחנו חיים כבר בעולם ללא קנסות של מסלולים.

כרמל שאמה-הכהן: דבר על המכשיר.

נתי ביאליסטוק: הוא לוקח את המכשיר שלו לחברה האחרת ובאותו רגע הוא מקבל בחברה האחרת הטבות כמו שהיא היתה נותנת לו הוא היה רוכש את אותו מכשיר בחברה עצמה.

אתי בנדלר: מר ביאליסטוק, השאלה היא לא מה קורה עם החברה החדשה, אלא עם החברה הנעזבת.

נתי ביאליסטוק: הוא ממשיך לשלם את מה שהוא התחייב לשלם בתשלומים.

אתי בנדלר: מה הוא התחייב לשלם?

נתי ביאליסטוק: את המחיר המלא על המכשיר, את מה שהוא היה משלם על המכשיר.

אתי בנדלר: אבל, הוא היה משלם 0 – זה מה שכתוב.

נתי ביאליסטוק: לא, לא.

נתי ביאליסטוק: הוא לא היה משלם 0 אף פעם.

נתי ביאליסטוק: זה תעלול פרסומי, שיווקי של החברות.

נתי ביאליסטוק: הוא לא משלם 0.

נתי ביאליסטוק: יוצאת חשבונית מידי חודש ללקוח על ציוד קצה ב- 36 תשלומים, ב-18 תשלומים - מה שהוא סגר עם החברה על ציוד קצה.

נתי ביאליסטוק: מצד שני, אם הוא מדבר כמו שהוא התחייב לדבר אז יוצא לו גם זיכוי בחשבונית הדיבור.

אתי בנדלר: האם זו ההטבה?

נתי ביאליסטוק: כן, זו ההטבה.

נתי ביאליסטוק: את אותה הטבה הוא יקבל גם בחברה החדשה אליה הוא יעבור.

כרמל שאמה-הכהן: לא, לא.

אתי בנדלר: זה לא ברור.

כרמל שאמה-הכהן: זה לא מה שקורה.

כרמל שאמה-הכהן: אתה מניח שבחברה השנייה נותנים את אותה הטבה.

כרמל שאמה-הכהן: אבל, מה אם לא נותנים את אותה הטבה?

נתי ביאליסטוק: אז הטבה דומה.

נתי ביאליסטוק: הם נותנים לו את אותה הטבה שהם היו נותנים ללקוחותיהם על אותו ציוד.

נתי ביאליסטוק: ההבדלים ביניהם הם לא דרמטיים כי אל תשכח שהם גם, בסופו של דבר, מנסים לקחת לקוחות אחד מהשני.

נתי ביאליסטוק: יש איזושהי מידה של תחרות.

נתי ביאליסטוק: מקווים שהתחרות תגדל ותתרחב, וכל היכולות לדרוש תשלומים גבוהים על מכשירים גם הן ייעלמו.

נתי ביאליסטוק: זה הכלי העיקרי שבו אנחנו רואים לנכון להשתמש כרגע.

נתי ביאליסטוק: אני מבין את הבעיה.

כרמל שאמה-הכהן: כלומר, אם אני עוזב חברת סלולר, חברה אחרת בשוק מחויבת לקלוט אותי עם המכשיר ולהשאיר אותי אדיש למעבר מבחינת המכשיר?

נתי ביאליסטוק: כמעט אדיש למעבר מכיוון שיכול להיות שיש הבדלים של שקלים לכאן ולכאן על זה.

נתי ביאליסטוק: אבל, ככל שאתה עובר עם מכשיר לחברה חדשה, יש את כללי ניתוק הזיקה, כפי שאנחנו מכנים, ואתה צריך לקבל את אותן הטבות לו היית רוכש את המכשיר אצלם.

נתי ביאליסטוק: אגב, במקרים מסוימים יכול להיות שהוא אפילו יקבל הטבה גבוהה יותר.

כרמל שאמה-הכהן: אין לנו שום בעיה עם הטבה גבוהה יותר.

כרמל שאמה-הכהן: אנחנו רוצים לפחות להשוות.

כרמל שאמה-הכהן: אין לי בעיה שאם תהיה חובה ותהיה נורמה שכשאדם עובר עם מכשיר מחברה לחברה , החברה הקולטת לוקחת על עצמה את הקנס של המכשיר.

נתי ביאליסטוק: לא, אין קנס.

כרמל שאמה-הכהן: למה אתה אומר לי: "אין קנס"?

כרמל שאמה-הכהן: אם קניתי את ה-GALAXY ובעוד חודש אני רוצה לעזוב אז בטח שיש קנס.

נתי ביאליסטוק: לא, אין קנס.

נתי ביאליסטוק: נניח שקנית GALAXY בחברה א', והתחייבת לשלם עליו 36 תשלומים - כמו במקרה והיית קונה מקרר בחברה אחרת ב-36 תשלומים - ה-GALAXY מאותו רגע לא שונה מהמקרר לצורך העניין.

נתי ביאליסטוק: אם יש התחייבות לשלם 36 תשלומים אתה מחויב בכרטיס אשראי בגין 36 תשלומים על ה-GALAXY הזה.

נתי ביאליסטוק: עברת לחברה אחרת, אתה ממשיך לשלם לחברה א' את אותם תשלומים בדומה למצב בו קנית מקרר ועברת משירות של חברה אחת לחברה אחרת.

נתי ביאליסטוק: בחברה החדשה מחויבים לקלוט אותך עם אותן הטבות שהיו נותנים ללקוחות שלהם לו היו קונים GALAXY אצלם.

יעל כהן-שוואט: ואם לא נותנים הטבות?

כרמל שאמה-הכהן: יש שתי בעיות.

כרמל שאמה-הכהן: ראשית, הזהות בין ההטבות – שהיא לפחות תהיה זהה.

כרמל שאמה-הכהן: והבעיה שהיא לא פחותה - ברגע שאתה עוזב אתה מחויב לשלם בתשלומים את ציוד הקצה.

כרמל שאמה-הכהן: את זה קבענו בחוק ההסדרים.

נתי ביאליסטוק: את ציוד הקצה הוא ממשיך לשלם בתשלומים לחברה - - -

כרמל שאמה-הכהן: רגע, נניח ויש משפחה ממוצעת שבה לכל אחד מההורים יש מכשיר, וישנם עוד שני מכשירים לילדים.

כרמל שאמה-הכהן: כשהמשפחה רוצה לעבור מחברה לחברה – גם זה קורה – היא תצטרך להקצות בכרטיס האשראי שלה או באמצעי התשלום שלה כל-כך הרבה כסף על יתרת המכשירים והעובדה הזאת לכשעצמה תחסום אותה.

כרמל שאמה-הכהן: מה אני אומר?

כרמל שאמה-הכהן: אם חברות הסלולר לוקחות על עצמן - - -

נתי ביאליסטוק: אין שום הבדל.

כרמל שאמה-הכהן: לא מורידים לי את התשלום בכרטיס האשראי, מורידים בחשבון.

כרמל שאמה-הכהן: מחייבים אותי כל חשבון ומזכים, מחייבים ומזכים.

כרמל שאמה-הכהן: זה לא יושב לי על האובליגו.

נתי ביאליסטוק: הבעיה הזאת בלטה כשנדרשת על-ידי החברות לשלם בתשלום אחד את כל יתרת התשלומים של החשבון.

נתי ביאליסטוק: זה לא קורה כרגע, זה חייב להימשך את כל המשך, ואין הבדל.

נתי ביאליסטוק: זאת אומרת, אתה מקבל את ההטבה פה וממשיך לחייב את זה, וזה אותו כרטיס אשראי לצורך העניין.

דורי ציקו: זה עדיין לא יושב על האובליגו, זה עדיין מחויב בצורה דומה לאיך שזה חויב עד אותו רגע.

כרמל שאמה-הכהן: בדיוק.

כרמל שאמה-הכהן: כלומר, אני עוזב אותך ואני פוגש אותך רק פעם בחודש עם חיוב של 100 או 200 שקל?

כרמל שאמה-הכהן: זה לא עסקה בתשלומים, אתה לא עושה לי עסקה של - - -

דורי ציקו: לא משנים את העסקה.

דורי ציקו: אם מראש עשית את העסקה כעסקה בתשלומים בכרטיס אשראי, זה נשאר אותו הדבר.

דורי ציקו: אם עשית את זה בחשבונית כמו המקרה שאתה מציג אז זה נשאר בחשבונית.

דורי ציקו: האובליגו שלך לא משתנה בכלל, זה נשאר אותו הדבר בדיוק.

כרמל שאמה-הכהן: איזה חברה אתה?

דורי ציקו: סלקום.

כרמל שאמה-הכהן: למה אתם צריכים לרשום על ה-GALAXY S שהשווי שלו הוא 5,000 שקלים?

דורי ציקו: שוב, לגבי השאלה איך מתמחרים את מחיר המכשיר – לא באנו מוכנים לשאלה כזאת פה שאנחנו יכולים לתת תשובה.

דורי ציקו: מה שמציג מר נתי ביאליסטוק זה הדבר שקורה היום בשוק.

דורי ציקו: אפשר לראות כמה קונים היום לאו דווקא מהמפעילים.

דורי ציקו: בסוף הצרכן בוחר האם הוא רוצה לקנות מהמפעיל כי יש לזה יתרון ברמת השירות או ברמה אחרת, או שהוא רוצה לקנות בצורה אחרת מסיבות אחרות וליהנות ממה שציין מר ביאליסטוק לגבי ההחזרים שהוא יקבל מאותו מפעיל.

גלעד: שמי גלעד ואני לקוח עסקי באחת מהחברות הסלולריות.

גלעד: אני רוצה להעיר לגבי ניתוק הזיקה ולמה עדיין יש כשל.

גלעד: הוא צודק לגבי GALAXY 2.

גלעד: אם אדם קונה עכשיו נניח בחברת פלאפון.

גלעד: זה עולה 100 שקל עם חיוב זיכוי.

גלעד: אם הוא עובר לסלקום הוא יקבל זיכוי יותר – נניח ב-120 שקל.

גלעד: אבל, נניח ונמאס לו והוא עובר לסלקום עוד שנה וחצי, למשל, הוא לא יקבל זיכוי של 120 כי המחירון כבר ירד.

גלעד: המחירון ירד ל-60 שקל.

גלעד: כלומר, מי שיש לו עכשיו אייפון 3 "נדפק".

כרמל שאמה-הכהן: מר ביאליסטוק, האם שמעת את הנקודה האחרונה?

נתי ביאליסטוק: אני מצטער, לא שמעתי את הנקודה האחרונה.

כרמל שאמה-הכהן: בממוצע אנשים עוברים מחברה לחברה באמצע.

כרמל שאמה-הכהן: הוא אומר שבאמצע תקופת ההתחייבות מחירי המחירונים או שווי ההטבה של מכשיר נופל בכל החברות בגלל ההתפתחות בדגמים, ואז כשאתה עובר לחברה החדשה הם מזכים אותך לפי ההטבה המעודכנת שלהם שהיא יכולה להיות מחצית משווי ההטבה כמו שהוא אומר, לא בדקתי את זה.

נתי ביאליסטוק: אני לא יודע, אני לא מכיר את זה.

נתי ביאליסטוק: בעניין הזה אולי חברות הסלולר יכולות להגיד לך.

נתי ביאליסטוק: אני לא מכיר תופעה כזאת.

נתי ביאליסטוק: שוב, ניתוק הזיקה היה צריך להיות לו היית רוכש עכשיו את אותו מכשיר.

נתי ביאליסטוק: אם המכשירים האלה הפכו היום לזולים יותר אז - - -

גלעד: בטבלת המחירים יש כמה מדרגים, והם לוקחים בשכלול גם את שנת ההכרזה של המכשיר, מתי הוא יוצא.

גלעד: אם זה שנה או שנתיים אז המחירים יורדים, ואם מדובר בשנתיים-שלוש אז בכלל לא נותנים זיכוי.

כרמל שאמה-הכהן: אתה לא יוצא מכמות התלונות שיש לנו בנושא ניתוקי הזיקה ועל הניסיונות לעבור מחברה לחברה או המסלולים שכופים עליך, או כל מיני התניות אחרות, ואני מגזים, כמו צבעו של המכשיר, האם הוא נקנה ביום כזה או כזה.

כרמל שאמה-הכהן: אני יכול להראות לך את המייל שלנו.

נתי ביאליסטוק: גם אנחנו מקבלים תלונות.

כרמל שאמה-הכהן: הצגת בפנינו מנגנון שעובד חלק ושהציבור מודע אליו ברמה גבוהה.

כרמל שאמה-הכהן: ראשית, יש בעיה של מודעות.

כרמל שאמה-הכהן: כנראה שישנה גם בעיה ביישום.

נתי ביאליסטוק: אדוני, אנחנו מודעים לזה.

כרמל שאמה-הכהן: אם אקבל תשובה טובה למה המכשיר הזה צריך להיות מוצג ב-5,000 שקלים - -

נתי ביאליסטוק: על זה אין לי תשובה - - -

כרמל שאמה-הכהן: - -איפה בעולם או בארץ זה נמצא במחיר כזה, חוץ מאשר בחברות הסלולר?

כרמל שאמה-הכהן: יש חנויות בקניונים שמוכרות ואתה יכול לקנות את המכשיר הזה.

כרמל שאמה-הכהן: אני אומר לך – אני רכשתי את אותו מכשיר ב-2,600 שקל ללא הנחה, לא עשו לי טובה.

כרמל שאמה-הכהן: למה לקחת עוד 100% מעבר?

כרמל שאמה-הכהן: גם הדילר מרוויח, זה לא שהדילר שמכר לי הפסיד.

כרמל שאמה-הכהן: הוא קונה 20 מכשירים בעוד שסלקום, פלאפון, אורנג' קונות עשרות אלפי מכשירים, ובהגדרה העלויות שלהן הרבה יותר זולות.

כרמל שאמה-הכהן: אנחנו לא מבינים למה להגן?

כרמל שאמה-הכהן: זה משהו שהוא לא מסחר הוגן.

כרמל שאמה-הכהן: כשאתה גם שם את זה באותיות קטנות, ואתה גם קובע כזה תמחור, אתה פשוט פוגע בזכויות הבסיסיות של הצרכן שעומד מולך.

נתי ביאליסטוק: אני אתייחס לחלק הראשון של דבריך.

נתי ביאליסטוק: לגבי החלק השני – אין לי הסבר לתופעה הזאת.

נתי ביאליסטוק: נציגי החברות יכולים להסביר מדוע הם מוכרים את זה במחיר כזה בעוד שאנחנו יודעים שניתן להשיג את זה במחיר נמוך יותר.

נתי ביאליסטוק: לגבי החלק הראשון של דבריך – גם אנחנו נתקלים בפניות, כי כפי שאתה יודע הגורם הראשון שאליו פונים במידה ויש בעיות עם חברות בתחום התקשורת זה משרד התקשורת.

נתי ביאליסטוק: אנחנו מוצפים במאות ובאלפי פניות ציבור.

נתי ביאליסטוק: הסנסורים שלנו חשו שיש איזשהן אי-הבנות, ולכן אנחנו עובדים כרגע גם בנושא ניתוק הזיקה.

נתי ביאליסטוק: כלומר, איזשהו מסמך של הבהרות בעקבות תופעות שפגשנו שלדעתנו הן הפרה של כללי ניתוק הזיקה, או משהו בדומה לזה.

נתי ביאליסטוק: כנראה שאנחנו כל הזמן צריכים ללמוד ולהשתפר.

נתי ביאליסטוק: שוב, זה לא רלוונטי לשאלה שלשמה התכנסנו.

כרמל שאמה-הכהן: אנחנו התכנסנו על מנת להסיר קנסות מלקוחות הסלולר – זו המטרה.

כרמל שאמה-הכהן: ברגע שזיהינו את הכשל, חובתנו לבחון אותו ולתת לו גם את המענה הנכון.

כרמל שאמה-הכהן: בניגוד לתחומים אחרים שבהם יש לפעמים דרישות להכנסת פיקוח על מחירים או פיקוח על רווחיות, הרי פה בהגדרה זה לא מסחר אמיתי.

כרמל שאמה-הכהן: אין פה מכירת מכשירים אמיתית.

כרמל שאמה-הכהן: אם סלקום, פלאפון או אורנג' מוכרים מכשירים בלי קשר לקו, הן יכולות למכור פר מכשיר בחצי מיליון שקל, וזה לא ענייני.

כרמל שאמה-הכהן: זו ממש עסקה, ויכולה להיות טעות בכדאיות העסקה.

כרמל שאמה-הכהן: פה מנצלים את זה שהלקוח באמת לא מפנים את עלות המכשיר בעת החתימה על העסקה.

כרמל שאמה-הכהן: הוא כביכול משהו בחינם, הוא לא חושב על הרגע בו הוא ירצה לעבור, ועל זה שהוא אולי יצטרך להקטין את מספר המכשירים בבית שלו כתוצאה מירידה בהכנסות, או על מעבר להצעה יותר אטרקטיבית בחברה אחרת.

כרמל שאמה-הכהן: שוב, זה פשוט לשים משקולת על התחרות בשוק הסלולר.

כרמל שאמה-הכהן: אני והשר שלך ישבנו ודיברנו לא פעם אחת, והוא הבין את זה מהר מאוד.

נתי ביאליסטוק: גם אני מבין את זה.

כרמל שאמה-הכהן: ללא ברכת הדרך שלו לא הייתי מתקדם עם זה כל-כך מהר.

כרמל שאמה-הכהן: אנחנו עוברים לשלב ההקראה, אלא אם כן יש למישהו עוד משהו לומר.

נתי ביאליסטוק: ההערה היחידה שיש לנו לנוסח שהצעת היא אם אפשר להבהיר בנוסח שלא מדובר באיזושהי החלה רטרואקטיבית על הסכמים קיימים, אלא על החלה מכאן ואילך על הסכמים חדשים.

כרמל שאמה-הכהן: על מה?

כרמל שאמה-הכהן: על ביטול הקנסות.

נתי ביאליסטוק: על ביטול הקנסות.

כרמל שאמה-הכהן: אני אומר לך מה אנחנו עושים בביטול הקנסות.

כרמל שאמה-הכהן: אנחנו נעשה את זה מכאן ואילך, אבל זה יהיה ממש מכאן ואילך.

כרמל שאמה-הכהן: זה יהיה מהיום ואילך.

אתי בנדלר: למה הכוונה?

אתי בנדלר: השאלה היא איך זה חל על התקשרויות קיימות מכאן ואילך.

כרמל שאמה-הכהן: מה עשינו ב"יס" וב"הוט"?

קריאות: מיום שבו זה עבר בכנסת, מיום הפרסום.

כרמל שאמה-הכהן: כן, את זה אני יודע.

כרמל שאמה-הכהן: אבל, לא בהקשר של מועד התחילה, אלא בהקשר של המבנה.

קריאה: ההפחתה ל-8% היתה רטרואקטיבית.

כרמל שאמה-הכהן: רגע, רגע.

כרמל שאמה-הכהן: חברים, היועצת המשפטית בודקת.

אתי בנדלר: אם אני זוכרת נכון, נקבע לגבי זה שיחולו ה-8%.

כרמל שאמה-הכהן: לגבי לקוחות קיימים?

אתי בנדלר: כן.

טל רוזנפלד: מה שנקבע זה 0% מיום הפרסום ברשומות על לקוחות חדשים, ו-8% על לקוחות קיימים כשלזה היתה תחילה מאוחרת שזה מחר.

טל רוזנפלד: זה היה שלושה חודשים מיום הפרסום ברשומות.

אתי בנדלר: זה סעיף 5 שהיה סעיף עצמאי שעניינו תחילה, תחולה והוראות מעבר.

אתי בנדלר: סעיף קטן (ד) שבו קובע כדלקמן: הוראות סעיף 51ד לחוק העיקרי כנוסחו בסעיף 3 לחוק זה – סעיף 51ד מדבר על התנתקות מבעל רישיון לפי חוק התקשורת, למעט בעל רישיון לרדיו טלפון נייד – יחולו מתום שלושה חודשים מיום התחילה ואילך גם לגבי מנוי שהתקשר בהסכם התקשרות לפני יום התחילה, וביטל במהלך תקופת ההתחייבות את הסכם ההתקשרות כאמור.

אתי בנדלר: זאת אומרת, מיום התחילה שהוא שלושה חודשים מיום פרסום החוק ברשומות, החוק חל גם לגבי התקשרויות קודמות, ובלבד.

אתי בנדלר: ואולם, בעל רישיון או בעל רישיון רדיו טלפון נייד לפי העניין יהיה רשאי לגבות ממנוי כאמור תשלום, או למנוע ממנו הטבה שהיה מקבל אלמלא הביטול, ובלבד ששיעורם הכולל אינו עולה על סכום התקרה, וסכום התקרה זה אותם 8% מהחשבון הממוצע לגבי יתרת תקופת ההתחייבות.

כרמל שאמה-הכהן: אוקיי.

כרמל שאמה-הכהן: הצעות לגבי התאריך.

גלעד: לא לגבי התאריך אלא לגבי הרפורמה עצמה.

גלעד: רציתי להתייחס ללקוחות עסקיים, ההצעה מאוד מוגבלת.

גלעד: יש בארץ כ-2 מיליון קווים שהם מוגדרים כעסקיים.

גלעד: אני אומר "מוגדרים כעסקיים" כי לפחות 50% זה לא אנשים שבאמת עובדים במפעלים, אלא בני משפחות או יישובים או קיבוצים שהחליטו להתאגד ולקבל תנאים של לקוח עסקי.

גלעד: זאת אומרת, עד לפי שנה, עד לפני שהרפורמות התחילו, התנאים בעסקי היו הרבה יותר טובים – וזה לא סוד – מהתנאים במגזר הפרטי, ולכן אנשים העדיפו להיכנס דרך המגזר העסקי.

גלעד: הרפורמות האחרונות שהתחילו לפני שנה דילגו על הלקוחות העסקיים מ-100 קווים ומעלה.

גלעד: הטענה – כביכול מי שיש לו 100 קווים ומעלה הוא כאילו נקרא חברה גדולות.

גלעד: יש לו חברות ייעוץ והוא לא צריך את העזרה שלנו.

אתי בנדלר: לאו דווקא ייעוץ.

אתי בנדלר: יכולת ההתמקחות שלו שונה לעומת הצרכן הפרטי.

כרמל שאמה-הכהן: קבענו את זה מ-100 מכשירים והלאה?

גלעד: כן.

אתי בנדלר: למעשה, מ-101.

גלעד: אני לקוח עסקי באחת מחברות הסלולר.

גלעד: יש לי 200 קווים, ואני תחת התחייבות של עסקה.

גלעד: אני לא יכול לפצל, כבר תפסו אותי.

גלעד: כלומר, אני צריך לחכות עכשיו עוד שנתיים.

גלעד: יש אצלי הרבה בני משפחות שהיו רוצים לעבור כי הגלגל התהפך עכשיו, ובפרטי יש עכשיו תנאים הרבה יותר טובים.

גלעד: אני בשמחה הייתי נותן להם לעזוב.

גלעד: אבל, לשלם קנסות של אלפי שקלים על כל קו.

גלעד: אני לא מדבר על מכשיר, בלי מכשיר.

כרמל שאמה-הכהן: דרך אגב, זו נקודה שעליה קיבלנו הרבה תלונות.

כרמל שאמה-הכהן: יש סל גדול שעובר את ה-100 מכשירים, אבל ישנו נניח אחד רוצה לעזוב.

כרמל שאמה-הכהן: זה לא עזיבה של כל ה-100.

כרמל שאמה-הכהן: האם אותו אחד שרוצה לעזוב נחשב אחד או מעל 100.

אתי בנדלר: אם כך, הוא לא המנוי.

אתי בנדלר: אנחנו מדברים על מנוי, והמנוי הוא זה שיש לו למעלה מ- 100 קווים.

נתי ביאליסטוק: יש כמה תופעות שאנחנו צריכים לחקור ולבדוק אותן לצורך העניין.

נתי ביאליסטוק: למשל, יש איזשהו מועדון לקוחות.

נתי ביאליסטוק: האם כל פרט במועדון הלקוחות הזה הוא לקוח פרטי?

נתי ביאליסטוק: סך הכול, כל מי שהוא חבר במועדון הלקוחות הזה הוא לקוח עסקי כי הוא מונה מעל ל-100 אנשים.

אתי בנדלר: למה אתה מתכוון כשאתה אומר "מועדון לקוחות"?

נתי ביאליסטוק: למשל, "חבר", "אשמורת".

אתי בנדלר: אבל, "חבר" הוא לא המנוי.

נתי ביאליסטוק: רגע, שנייה.

נתי ביאליסטוק: החברות הציפו מספר דוגמאות, ואנחנו יושבים כרגע על המדוכה ובודקים.

נתי ביאליסטוק: כנראה שבמקרה הזה, אנחנו לא נסכים איתם - ככל שהם יציעו את זה - שכל פרט ב"חבר" יהיה לקוח עסקי.

נתי ביאליסטוק: אבל, יש מקומות אחרים כמו שהוא תיאר.

נתי ביאליסטוק: הוא קנה עסקה גדולה ומכר אותה כנראה לפרטים קטנים.

נתי ביאליסטוק: כך הוא ניצל את כוח המיקוח של 200 מכשירים.

נתי ביאליסטוק: האם מדובר פה בלקוח פרטי או בלקוח עסקי?

נתי ביאליסטוק: אני לא יודע.

נתי ביאליסטוק: זו דוגמה קיצונית שצריך לבדוק אותה, וצריך לראות איך מתייחסים לזה.

גלעד: בדרך כלל, קווים כאלו נקראים מפוצלים.

גלעד: כלומר, החברה בכלל לא משתתפת בחשבון או שהיא משתתפת בסכום קטן, ואת השאר משלם המנוי בעצמו.

נתי ביאליסטוק: אני חושב שלא השולחן הזה ולא הזמן הזה הם הזמן הנכון לדון בזה.

כרמל שאמה-הכהן: אנחנו נטפל בנקודה הזאת.

כרמל שאמה-הכהן: אני צריך לבחון אותה יותר לעומק.

נתי ביאליסטוק: אנחנו בוחנים אותה ומטפלים בה.

נתי ביאליסטוק: יש מספר דוגמאות.

נתי ביאליסטוק: למשל, יש עסק שנותן אפשרות לבני משפחה במחירים מסוימים.

נתי ביאליסטוק: אנחנו מכירים את הדברים האלה, ואנחנו רוצים לבדוק שאנחנו באמת עושים את הדבר הנכון.

נתי ביאליסטוק: אם נצטרך להביא לפה הצעה – נביא אותה.

נתי ביאליסטוק: אם נצטרך להבהיר את זה לחברות - - -

אתי בנדלר: מר ביאליסטוק, ככל שהוועדה היתה רוצה לדון, אינני יודעת, מייד נשמע, בשתי הסוגיות במסגרת הצעת חוק זו - דהיינו, הן בנושא של מי נחשב מנוי, כדי לבחון את השאלה האם מדובר על לקוח פרטי, כך נקרא לזה לצורך העניין, או לקוח עסקי, או לנושא השני שהיושב-ראש העלה של תמחור ציוד קצה - עד מתי אתם יכולים לגבש תשובה לנושא?

נתי ביאליסטוק: לגבי נושא תמחור ציוד הקצה – אנחנו לא נגענו בזה, וקשה לי מאוד להעריך.

נתי ביאליסטוק: לגבי הנושא האחר של מיהו מנוי עסקי או מיהו מנוי פרטי לצורך העניין לפי הניואנסים שהועלו כאן עכשיו – על זה עשינו כבר חשיבה כלשהי.

נתי ביאליסטוק: את זה נוכל לעשות תוך זמן קצר יחסית, ולהביא לכאן איזושהי הצעה.

גלעד: למה בכלל משאירים קנסות במגזר העסקי?

כרמל שאמה-הכהן: אנחנו רוצים להתקדם עם החקיקה.

כרמל שאמה-הכהן: אני אקריא את הצעת החוק.

כרמל שאמה-הכהן: "הצעת חוק התקשורת (בזק ושידורים) (תיקון – איסור תשלום והפסד הטבה בשל ביטול הסכם למתן שירותי רדיו טלפון נייד), התשע"א–2011 תיקון סעיף 51א 1.

כרמל שאמה-הכהן: בחוק התקשורת (בזק ושידורים), התשמ"ב–1982 , בסעיף 51א(ב) – (1) המילים "אם שיעורם הכולל עולה על סכום התקרה" – יימחקו; (2) ההגדרה "סכום התקרה" – תימחק.

כרמל שאמה-הכהן: " זה בעצם ביטול הקנסות.

אתי בנדלר: נכון.

אתי בנדלר: אדוני, יש עוד הגדרה אחת שצריכים למחוק.

אתי בנדלר: בסעיף קטן (א) יש הגדרה של "תקופת התחייבות".

אתי בנדלר: תקופת ההתחייבות היא רלוונטית ככל שיש קנסות יציאה.

אתי בנדלר: ככל שאין קנסות יציאה יש למחוק גם את ההגדרה הזאת.

כרמל שאמה-הכהן: למחוק אותם, אוקיי.

כרמל שאמה-הכהן: תקריאי את הנוסח.

אתי בנדלר: בסעיף קטן (א) ההגדרה "תקופת ההתחייבות" – תימחק.

כרמל שאמה-הכהן: אוקיי.

אתי בנדלר: וכמובן שבסעיף קטן (ב) המילים: "במהלך תקופת ההתחייבות", ואחר כך מה שאתה קראת: "ואם שיעורם הכולל עולה על סכום התקרה", יימחקו.

כרמל שאמה-הכהן: הערות לסעיף זה.

כרמל שאמה-הכהן: כן, בבקשה.

דורי ציקו: אני רוצה להתחבר גם למה שהעיר משרד התקשורת בפתח הדברים, וגם לדרך הצגת המהות ומה הוביל להצעת החוק, וזה בעצם התיקון שנעשה לגבי חברות השידורים, המפ"א, ה-ISP וכל חברות התקשורת.

דורי ציקו: כמו שנאמר פה, המטרה היתה לבוא ולהחיל הוראות דומות.

דורי ציקו: כשהיה פה דיון לפני מספר חודשים לגבי חברות השידורים והמפ"א והחליטו שבנקודה vזו אנחנו לא מחילים את ביטול ה8% לגבי לקוחות קיימים, אלא רק לגבי לקוחות חדשים, זה היה המקור.

דורי ציקו: לכן, כשבאים עכשיו ומקבילים את אותו דבר ועושים את זה על חברות הסלולר, צריך לבוא ולהגיד: בסדר.

דורי ציקו: להכניס בעצם הבהרה – היא יכולה להיכנס כהערת שוליים, או בכל צורה אחרת כמו שנעשה אגב לגבי חברות השידורים והמפ"א - ולהבהיר שמדובר בביטול של ה-8% לגבי לקוחות חדשים בלבד.

אתי בנדלר: אתה מדבר על סעיף נוסף כפי שעשינו את זה.

אתי בנדלר: זה טכניקה חקיקתית שמדברת על תחילה ותחולה או הוראות מעבר.

דורי ציקו: נכון, בדומה למה שעשו בתיקון החוק לשידורים.

אתי בנדלר: זה לא הערה לנוסח הסעיף הזה.

אתי בנדלר: אתה מבקש הוראה נוספת.

דורי ציקו: נכון, תוספת.

אתי בנדלר: אוקיי.

כרמל שאמה-הכהן: האם אנחנו חייבים להכניס את הנושא הזה בהכנה לקריאה ראשונה?

אתי בנדלר: ראוי.

אתי בנדלר: אני חושבת שאם יש הסכמה על כך, אז בוודאי שכן.

כרמל שאמה-הכהן: אוקיי, בסדר.

אתי בנדלר: ואם העיקרון מקובל על אדוני – דהיינו, העיקרון האומר שהוראות הסעיף הזה יחולו אך ורק על התקשרויות חדשות, וככל שמדובר בהתקשרויות קיימות הרי שמיום התחילה, בהנחה שיום התחילה יהיה ביום פרסום החוק ברשומות - - -

כרמל שאמה-הכהן: האם יום התחילה חייב להיות ביום פרסום החוק?

כרמל שאמה-הכהן: לא.

אתי בנדלר: לא, לא.

אתי בנדלר: לא יכול להיות רטרואקטיבית, יכול להיות קדימה כדי למנוע מראש אי-הבנות.

אתי בנדלר: לא עושים תחולה של חוק רטרואקטיבית, למעט במקרים חריגים.

כרמל שאמה-הכהן: לא, לא רטרואקטיבית.

כרמל שאמה-הכהן: לא להחזיר כסף לאנשים.

כרמל שאמה-הכהן: אבל, אתה יכול להגיד: הסכמים שנחתמו מיום זה וזה.

אתי בנדלר: לא.

אתי בנדלר: מיום התחילה ואילך.

אתי בנדלר: לצורך העניין, נניח והחוק התקבל ויפורסם ברשומות בראשון לינואר 2012.

אתי בנדלר: החוק חל ודאי על לקוחות חדשים על התקשרויות שהן מאותו יום.

אתי בנדלר: עכשיו אתה אומר, מאותו יום תחילה, מה דינן של התקשרויות קיימות?

אתי בנדלר: האם זה יחול גם על התקשרויות שנעשו לפני הראשון לינואר 2012?

אתי בנדלר: והתשובה לכך, זה מה שהוצע על-ידי משרד התקשורת, ועל כך דובר עכשיו, שניתן יהיה לבטל גם התקשרויות שנעשו לפני הראשון לינואר 2012.

אתי בנדלר: אבל, אז כן יהיה קנס יציאה בשיעור של 8% כפי שנעשה בתיקונים האחרים, וזו ההוראה הנוספת שמוצע להוסיף.

כרמל שאמה-הכהן: אוקיי, בסדר.

אתי בנדלר: אוקיי, אז ההוראה תנוסח בהתאם.

אתי בנדלר: אדוני, השאלה עכשיו היא האם אתה רוצה לאשר עכשיו את הצעת החוק כפי שהיא - -

כרמל שאמה-הכהן: כן.

אתי בנדלר: - - כי לגבי הנושאים האחרים פשוט חשבתי ש - - -

כרמל שאמה-הכהן: אני גם רוצה להשאיר בדברי ההסבר, אם אפשר, את הפתח להערה הזאת שאולי נדון בזה לקראת הקריאה השנייה והשלישית, לגבי תחולת ההוראה הזאת לגבי לקוחות עסקיים והגודל שלהם כדי שאף אחד לא יטען נושא חדש, בסדר?

אתי בנדלר: אבל, לא לגבי המכשירים.

כרמל שאמה-הכהן: עכשיו אנחנו מגיעים למכשירים.

אתי בנדלר: אה, כן מגיעים.

כרמל שאמה-הכהן: כן, כן.

כרמל שאמה-הכהן: בסדר, אז אנחנו מאשרים.

כרמל שאמה-הכהן: אני מעלה להצבעה את סעיף 1 עם התיקונים, ההערות והתוספות.

כרמל שאמה-הכהן: הסעיף אושר פה אחד.

כרמל שאמה-הכהן: עכשיו אני אקריא את התוספת עליה דיברתי.

כרמל שאמה-הכהן: "תיקון סעיף 51ב.

כרמל שאמה-הכהן: לאותו חוק - - -

דנה נויפלד: רגע, זה כולל את התחילה ואת התחולה, נכון?

אתי בנדלר: כן, כן.

אתי בנדלר: כולל התחילה והתחולה.

כרמל שאמה-הכהן: כן, אישרנו את הכול.

כרמל שאמה-הכהן: אמרתי - - -

אתי בנדלר: אבל, לצורך קביעת מועד התחילה, כרגע אנחנו יוצאים מתוך הנחה שמועד התחילה יהיה מיום פרסום - - -

כרמל שאמה-הכהן: מיום פרסום החוק, כרגע – כן.

כרמל שאמה-הכהן: "תיקון סעיף 51ב.

כרמל שאמה-הכהן: 1.

כרמל שאמה-הכהן: בחוק התקשורת בזק ושידורים, תשמ"ב-1982, בסעיף 51ב, האמור בו יהיה (א), ולאחריו יבוא: (ב) הוסכם בין מנוי לבין בעל רישיון על תשלום לשיעורין בעבור ציוד קצה שרכש המנוי מבעל הרישיון וביטל המנוי את הסכם ההתקשרות עם בעל הרישיון, לא יהיה רשאי בעל הרישיון לגבות מהמנוי יותר מעלות ציוד הקצה לבעל הרישיון בתוספת מקסימום של 33 אחוזים.

כרמל שאמה-הכהן: סעיף זה יחול על ציוד קצה מעל 1,000 שקל בלבד.

כרמל שאמה-הכהן: (ג) שר התקשורת באישור ועדת הכלכלה של הכנסת יוכל לשנות את המקסימום של התוספת על עלות המכשיר.

כרמל שאמה-הכהן: וכן, להחריג ציוד קצה מסוג אחד בלבד.

כרמל שאמה-הכהן: (ד) האמור בסעיף (ב) חל על ציוד קשה אשר יש בו הסכם בין המנוי לבעל הרישיון של החזר שווי הטבה בלבד.

כרמל שאמה-הכהן: " למעשה, זה הסעיף שבו דנו בתחילת הדיון.

כרמל שאמה-הכהן: הערות לסעיף בבקשה.

נתי ביאליסטוק: אדוני, אני לא יכול לתת הערות.

נתי ביאליסטוק: אני צריך - - -

כרמל שאמה-הכהן: רק למי שיש הערות.

דנה נויפלד: אדוני היושב-ראש, יש לנו קושי פה להתייחס להצעה זו.

דנה נויפלד: אנחנו רואים אותה פעם ראשונה.

דנה נויפלד: היא מונחת לפנינו ברגע זה.

דנה נויפלד: קשה לנו לתת התייחסות רצינית לעניין אם אדוני מבקש הערות.

כרמל שאמה-הכהן: הבנתי.

כרמל שאמה-הכהן: אם אין ברירה וכולכם לא מוכנים והנושא לא ברור, נעשה ישיבה נוספת בעניין זה.

כרמל שאמה-הכהן: חשבתי שהנושא ברור.

דנה נויפלד: יש פה כמה שאלות.

כרמל שאמה-הכהן: בסדר, מקובל.

כרמל שאמה-הכהן: אם הוא היה ברור לכם, ולא היינו מסכימים, אני גם יודע להחליט.

כרמל שאמה-הכהן: אבל, ברגע שהוא לא ברור לכם אז זה לא הוגן שנתקדם.

כרמל שאמה-הכהן: אבל, נקבע את הישיבה מהר מאוד כך שתצטרכו ללמוד את זה מהר.

נתי ביאליסטוק: אולי אפשר להגיש את זה במסגרת הצעת חוק נפרדת, ואז נוכל להתמודד עם זה.

נתי ביאליסטוק: חבל לעכב את עניין ביטול הקנסות.

כרמל שאמה-הכהן: הצעת חוק נפרדת זה אומר עוד 45 ימי הנחה, ועוד אנשים יפלו ברשת הזאת.

כרמל שאמה-הכהן: אדוני צריך להבין מה עומד ממול.

כרמל שאמה-הכהן: כל יום שאנחנו מתעכבים עם זה, עוד "קורבנות", במירכאות, נופלים במסלול הזה ומשלמים על זה אחר כך ביוקר.

כרמל שאמה-הכהן: לכן, יש פה גם את אלמנט הזמן, ומאחר והגישה היא גם לא לעשות רטרואקטיבית.

כרמל שאמה-הכהן: אם מישהו מסכים ותהיה הסכמה בעניין הזה שנוכל, אז יכול להיות שכן.

כרמל שאמה-הכהן: אם נוכל לעשות משהו רטרואקטיבי – בשמחה, אם חברות הסלולר מסכימות ואם הן יפנימו שייתכן וכללי המשחק השתנו בעניין הזה גם באופן רטרואקטיבי.

כרמל שאמה-הכהן: לי אין בעיה שיירשם עוד חוק על שמי, אין לי התנגדות לכך.

דנה נויפלד: יש פה שאלות.

דנה נויפלד: הסעיף, כמו שאני רואה אותו כרגע, הוא מאוד פרטני לגבי הפרטים שלו, גם לגבי הסכומים - -

כרמל שאמה-הכהן: לכן, אנחנו נדון.

כרמל שאמה-הכהן: הוא לא סופי.

דנה נויפלד: - - לגבי האחוזים, השיעור שבו מדובר, העיקרון של פיקוח על המחירים.

כרמל שאמה-הכהן: ברור.

כרמל שאמה-הכהן: דנה, יתקיים דיון בנושא הזה בין ההכנה לקריאה ראשונה, ואחרי זה בוודאי לקריאה השנייה והשלישית, ויבואו כל העוסקים בענף ויסבירו למה שליש.

דנה נויפלד: הם טרם נשמעו.

כרמל שאמה-הכהן: ברור.

כרמל שאמה-הכהן: אבל, אז הם כן יוכלו לבוא ולהגיד: שליש זה טעות.

כרמל שאמה-הכהן: אנחנו צריכים תוספת של 100%, והם יצטרכו להוכיח.

כרמל שאמה-הכהן: יבואו לכאן עוד אנשים וכל אחד יגיד את דעתו, ובסוף חברי הכנסת יחליטו – כך זה העניין.

אתי בנדלר: אני מבקשת רק להעיר שלמרות שההצעה שהיושב-ראש הקריא היא על פורמאט של הצעת חוק פרטית, היא טרם נבדקה על-ידי הלשכה המשפטית.

אתי בנדלר: מדובר בהצעת חוק שהוגשה רק למזכירות.

אתי בנדלר: לכן, אני עצמי עדיין לא נתתי את דעתי להצעה.

אתי בנדלר: מדובר בנוסח היולי.

אתי בנדלר: אבל, הרעיון הוא לבדוק איך קובעים את התמחור של ציוד קצה כשמדובר ברדיו טלפון נייד כרגע, ואיך להגביל את החברה שאותה מבקש המנוי לעזוב באופן שהגבייה של יתרת המחיר עבור ציוד קצה תהיה בערכים סבירים, ולא באיזשהם סכומים פיקטיביים שהחברה קובעת לצורך העניין.

קובי שמש: בסדר.

קובי שמש: חבר הכנסת שאמה, תקבע פגישה, ישיבת ועדה, ואנחנו נבוא מוכנים עם כל הגורמים הרלוונטיים.

נתי ביאליסטוק: אני הייתי מציע בכל זאת לשקול להתקדם בהצעת החוק שהונחה לדיון היום, ו - - -

כרמל שאמה-הכהן: זה לא יתעכב הרבה.

כרמל שאמה-הכהן: אנחנו קובעים את הדיון הבא תוך מספר ימים.

כרמל שאמה-הכהן: אין לך חשש לגבי הצעת החוק הקיימת.

נתי ביאליסטוק: יש לי קצת קושי להיערך לנושא הזה תוך מספר ימים כי אין לי שום מידע על העלות של מחיר הציוד הקצה, כמו שהגדרת כאן, לחברות עצמן.

כרמל שאמה-הכהן: איזה בדיקות אתה עושה?

כרמל שאמה-הכהן: מה אתה צריך לעשות?

נתי ביאליסטוק: קודם כל, לאסוף מידע.

נתי ביאליסטוק: אין לי מידע כזה.

נתי ביאליסטוק: אין לנו שום מידע לגבי מחירי ציוד הקצה.

כרמל שאמה-הכהן: אני אגיד לך מה העלות.

כרמל שאמה-הכהן: הם משלמים על זה מע"מ ומכס.

כרמל שאמה-הכהן: הם מייבאים, אין פה משהו שמיוצר בארץ.

כרמל שאמה-הכהן: הנתונים המוצהרים למכס הם ברורים מאוד, והתוספות על-פי חוק גם הן ברורות מאוד.

כרמל שאמה-הכהן: אני מוכן שתיתן להם מעל זה grace בכמה שאתה רוצה.

כרמל שאמה-הכהן: לא תגיע לכיוון של 5,000.

נתי ביאליסטוק: אני מסכים איתך שהמחיר שבו הן מוכרות גבוה מאוד ביחס למחירו של ציוד כזה במקומות אחרים בארץ.

נתי ביאליסטוק: שוב, אין לנו מידע.

נתי ביאליסטוק: לא אספנו מידע.

כרמל שאמה-הכהן: אין בעיה.

כרמל שאמה-הכהן: אם חברות הסלולר ירצו שנקיים ישיבה שקטה משותפת כי ייתכן ויש פה נתונים מסחריים, אני מוכן להקצות לכך זמן מזמני.

כרמל שאמה-הכהן: אבל, נתונים כאלה ואחרים כתובים בספרי המדינה – צא ולמד.

כרמל שאמה-הכהן: אפשר לראות כמה עולה מכשיר כזה בחנויות בישראל, לא בחנויות בלונדון או בניו-יורק.

נתי ביאליסטוק: דיברתי על ישראל.

כרמל שאמה-הכהן: חנויות בישראל – מכירה לצרכן הסופי, לא מחיר עלות לדילר.

כרמל שאמה-הכהן: אתה תראה אז שאתה עדיין במחצית הדרך.

כרמל שאמה-הכהן: יש פה משהו מעוות בבסיס.

נתי ביאליסטוק: אני מסכים איתך.

נתי ביאליסטוק: חברות מנצלות החלטות לא רציונאליות של לקוחות.

כרמל שאמה-הכהן: אתה יודע מה?

כרמל שאמה-הכהן: אין לי בעיה, אם הם רוצים להשתעשע במחירונים פיקטיביים כאלה, שיהיה חוק שהן מחויבות לקבל לקוח שעובר עם מכשיר ללא כל ההתניות – מסלול כזה או מסלול אחר – באותם תנאים, ואז אולי גם אפשר לפתור את הבעיה.

קריאה: זה לא פותר.

כרמל שאמה-הכהן: אמרתי "אולי".

נתי ביאליסטוק: היום אנחנו במצב שהוא מאוד קרוב לזה.

נתי ביאליסטוק: הוא לא מושלם, אבל הוא מאוד קרוב.

כרמל שאמה-הכהן: לא, הוא העלה פה נתון שאני אפילו לא ידעתי אותו, שברגע שמחיר המכשיר יורד – ומטבע הדברים המחירים האלה יורדים – גם מחיר ההטבה המגולם יורד בחברה החדשה, ואז אתה גם כבול בהגדרה.

נתי ביאליסטוק: זה לא מדויק.

כרמל שאמה-הכהן: אם קיבלת את זה לפי 5,000 ובעוד שנה וחצי אתה רוצה לעזוב, וכבר יצא סמסונג 3 , ומחיר המחירון של הסמסונג הישן, מחיר ההטבה, יורד במחצית, אתה עם מחצית קנס.

כרמל שאמה-הכהן: לא עם קנס מלא, אבל עם מחצית קנס.

נתי ביאליסטוק: בינתיים נהנית, קיבלת.

נתי ביאליסטוק: שוב, הדבר הזה צריך להיבדק, צריך לשבת בשיטה הישנה של נייר ועיפרון.

כרמל שאמה-הכהן: נשב.

כרמל שאמה-הכהן: אני אקצה לדיון הבא כמעט אין סוף זמן.

כרמל שאמה-הכהן: נקבע את זה ביום ראשון או ביום חמישי כך שלא נהיה מוגבלים לכנסת.

כרמל שאמה-הכהן: כן, דנה – ראשון או חמישי.

כרמל שאמה-הכהן: נתכנס בבוקר ונשב עד הערב אם נצטרך.

כרמל שאמה-הכהן: נזמין את כל העולם שקשור לעניין הזה, ורק בסוף נעשה את מה שנכון לעשות – את זה אני מבטיח לך.

כרמל שאמה-הכהן: אם מישהו ישכנע אותי שיש פה טעות בבסיס הגישה, מושך את העניין בשתי שניות.

עדי קאהן-גונן: אולי יש כאן בעיה של שקיפות וחוסר מודעות של צרכנים, מכיוון שכיום בנקודת הזמן שאותו לקוח מגיע לסלקום ונאמר לו שהמכשיר הזה עולה 5,000, הלקוח יכול ללכת ל"הום סנטר" או לכל מקום אחר ולראות שזה עולה 2,000, ולהחליט לא לקנות אותו.

עדי קאהן-גונן: תמיד קיימת לו אפשרות של ניתוק זיקה, ואז בעצם לא תהיה לו הבעיה אותה הצגת שהמחירים יורדים בחצי.

עדי קאהן-גונן: אולי יש כאן בעיה, ומשרד התקשורת בשיתוף עם עוד גורמים יכול לצאת לקמפיין להגברת מודעות לעידוד התחרות.

כרמל שאמה-הכהן: האם את יודעת מתי בפעם הראשונה דיברתי על הנושא הזה עם שר התקשורת וקיבלתי את התשובה הזאת מהמנכ"ל?

כרמל שאמה-הכהן: זה היה בערך לפני בין חצי שנה לשנה, ועוד לפני המודעה הזאת.

כרמל שאמה-הכהן: אמרתי לו: אני מזהה שזה הולך לכיוון הזה.

כרמל שאמה-הכהן: הוא אמר לי: יש את הפתרון של פתרון זיקה, והבעיה היא רק מודעות.

כרמל שאמה-הכהן: אנחנו נגביר את המודעות.

כרמל שאמה-הכהן: אני לא בטוח שביכולת

כרמל שאמה-הכהן: כם להביא למודעות מלאה או לקרובה למלאה בקרב הציבור לגבי עניין זה כך שאנשים יפנימו את המנגנון הזה.

כרמל שאמה-הכהן: מה יותר פשוט?

כרמל שאמה-הכהן: הרי במה זה משרת שיהיה כתוב פה 5,000?

כרמל שאמה-הכהן: תסבירי לי איזה עניין זה משרת?

כרמל שאמה-הכהן: כלומר, אנחנו לא מפריעים למסחר, לא לרציפות המסחר ולא לאפשרויות המסחר של החברות.

כרמל שאמה-הכהן: אגב, הרישיונות שלהן זה לא למכירת מכשירים, אלא הרישיונות שלהן למכירת זמן אוויר, וזו צריכה להיות התוכנית העסקית שלהם.

כרמל שאמה-הכהן: על זה זה צריך להיות מבוסס, ולא על רווחים מדברים אחרים – על דאטה ועל זמן אוויר.

כרמל שאמה-הכהן: ברגע שהם יעשו את זה יהיה טוב להם ויהיה טוב לצרכנים – זה העניין.

כרמל שאמה-הכהן: הבעיה מובנת.

כרמל שאמה-הכהן: אולי לכם ולהם יש פתרון אחר עד הדיון הבא, אם דרך פיקוח על הרווח, או כל דרך אחרת שאתם רוצים, ובלבד שהבעיה הזאת תיפסק – זו המטרה.

כרמל שאמה-הכהן: אנחנו לא נצביע על השאר, נחכה לדיון הבא.

כרמל שאמה-הכהן: בגלל שביקשתם הרבה זמן, אז יום ראשון או חמישי.

כרמל שאמה-הכהן: תודה רבה לכל המשתתפות והמשתתפים.